Schweizer Alpen-Club
Dr Schwiizer Alpeklub SAC (uf französisch Club Alpin Suisse CAS, uf iteliänisch Club Alpino Svizzero CAS und uf rätoromanisch Club Alpin Svizzer CAS) isch e Verein vo dr Schwiiz.

Dr Verein isch ane 1863 ggründet worde, zum de Schwiizer Alpinischte au eso ne Organisazioon z ggä wie se d Ängländer scho lengeri Zyt gha hend. Nach de früene Naturforscher und de änglische Bärgstyger, wo grossi Tuure i de Alpe gmacht hend, sind au Lüüt us dr Schwiiz immer meh z Bärg ggange.

D Froue hend am Afang nit törfe em SAC byträtte; drum hend es baar Bärgstygerinne ane 1918 dr Schwiizerisch Frouealpeklub uf d Bei gstellt. Erscht ane 1980 sind dr SAC und dr SFAC zämeggange.

Gly nach dr Gründig ane 1863 hend d Mitglider vom SAC i de verschidene Regioone vo dr Schwiiz eigeni Gruppe pildet, wo als Sekzioone vom SAC gälte. Middlerwyle sind’s 111 Sekzioone. Die gröscht isch d Sekzion UTO vo Züri.

Als Underkümpft für die länge Tuure uf d Bärggipfel hend d Sekzioone Bärghütte bout. Die erschti isch d Grüenhornhütte im Glarnerland gsi. Em SAC und syne Deilverein ghöre 152 Hütte i alne Bärggebiet vo dr Schwiiz, au im Jura.

Dr SAC organisiert d Usbildig vo de Bärgstyger, bsunders au für Jugentlechi. Er luegt zum Sportchlättere und hilft bi Chlätterweppewärb mit, und er isch zäme mit dr Schwizerische Rettigsflugwacht für d Bärgrettig zueständig, grad au bi Unfäll mit Lawine.

Dr SAC het e grossi Biblioteek mit Bärgliteratur; die isch i dr Zäntralbiblioteek Züri dehei.

Zum bi de Schutzprojäkt für d Alpe mitzmache, isch dr SAC dr Internazionale Alpeschutzkommission CIPRA byträtte.

Literatur 
 Daniel Anker: Helvetia Club. 150 Jahre Schweizer Alpen-Club (SAC). Bern 2013, ISBN 978-3-85902-362-8.

Weblink 

 www.sac-cas.ch

Fuessnoote 

Kulturelli Organisation in dr Schwiz
Alpe
Verein i de Schwiz
Alpinismus